മുണ്ടേരിയിലെ ആദിവാസി കോളനിയില് വീണ്ടും മാവോയിസ്റ്റ് സാന്നിധ്യം എടക്കര: മുണ്ടേരി വനമേഖലയിലെ കുന്പളപ്പാറ കോളനിയില് വീണ്ടും മാവോയിസ്റ്റ് സാന്നിധ്യം. മാവോയിസ്റ്റ് പശ്ചിമഘട്ട മേഖലാ കമ്മിറ്റിയുടെ കീഴിലെ നാടുകാണി ദളം കമാന്ഡര് വിക്രം ഗൗഡയുടെ നേതൃത്വത്തിലുള്ള നാലംഗ സംഘമാണ് മുണ്ടേരി ഉള്വനത്തിലെ കുന്പളപ്പാറ കോളനിയില് ചൊവ്വാഴ്ച എത്തിയത്. വൈകിട്ട് ആറരയോടെയാണ് യൂണിഫോം ധരിച്ച ആയുധധാരികളായ മാവോ സംഘം കോളനിയിലെത്തിയത്. തുടര്ന്നു ആദിവാസികളെ വിളിച്ചു കൂട്ടി ക്ലാസെടുത്തു. 2019ലെ പ്രളയത്തില് വീട്, ഭൂമി, പാലം എന്നിവ നഷ്ടപ്പെട്ടത്, സുരക്ഷിത സ്ഥാനങ്ങളിലേക്ക് ആദിവാസികള് മാറിയത് പുനരധിവാസം എന്നിവ സംബന്ധിച്ച് മാവോയിസ്റ്റുകള് അവരുമായി ചര്ച്ച നടത്തി. വിക്രം ഗൗഡ, സന്തോഷ്, രവി, ജയണ്ണ എന്നിവരാണ് കോളനിയിലെത്തിയിരുന്നത്. നേരം പുലരുംവരെ സംഘം കോളനി പരിസരത്തുണ്ടായിരുന്നു. തുടര്ന്നു രാവിലെ ആദിവാസികളില് നിന്നു ഭക്ഷ്യവസ്തുക്കള് വങ്ങിയാണ് സംഘം ഉള്വനത്തിലേക്കു മടങ്ങിയത്. ഉന്നത പോലീസ് ഉദ്യോഗസ്ഥരുടെ നേതൃത്വത്തില് തണ്ടര്ബോള്ട്ട്, നക്സല് വിരുദ്ധ സേനാംഗങ്ങള് എന്നിവര് കുന്പളപ്പാറ, വാണിയംപുഴ, തരിപ്പപ്പൊട്ടി, ഇരുട്ടുകുത്തി വനമേഖലകളില് സംഘങ്ങളായി തിരിഞ്ഞ് തെരച്ചില് നടത്തി. കഴിഞ്ഞ മാസം പതിനഞ്ചിന് മുണ്ടേരി വനത്തിലെ വാണിയംപുഴ കോളനിയില് ഇതേ മാവോയിസ്റ്റ് സംഘം സന്ദര്ശനം നടത്തിയിരുന്നു. പ്രളയാനന്തര ആദിവാസി പുനരധിവാസം തന്നെയാണ് അന്നും മാവോയിസ്റ്റുകള് ചര്ച്ചയാക്കിയത്.